আইসিডিএস সেন্টারের দায়িত্ব পাওয়ার পর প্রায় আকাশ থেকে পড়ার জোগাড়। দুধের শিশুদের নাকি পড়াতে হবে গাছতলায়। রোদ, বৃষ্টি হলে একরত্তি বাচ্চাদের কী হবে। এই প্রশ্ন তুলে একসময় উর্ধ্বতনের থেকে দেখছি, দেখবর বাইরে আর কিছুই পাননি বাবিদা খাতুন। নিজের তিন শতক জমি দিয়ে একাই এগিয়ে এসেছিলেন ওই অঙ্গনওয়াড়ি কর্মী। সেই জমিতেই মাথা তুলে দাঁড়াল স্কুল। আবার পড়াশোনার পরিবেশ তৈরি হল বীরভূমের নলহাটির সংখ্যালঘু প্রভাবিত নোয়াপাড়া মালপাড়া এলাকায়। বাবিদার লড়াই দেখে একসময় যারা চোখ বন্ধ করে ছিলেন তারাও সেন্টারের উন্নতির জন্য সবরকম সহযোগিতা করলেন। যার সুবাদে দেশের লক্ষাধিক অঙ্গনওয়াড়ি কর্মীর মধ্যে সেরা একশোয় জায়গা পেয়েছেন বীরভূমের অজ গাঁয়ের এই যোদ্ধা।